Ida Larmo

Ida Kristine Larmo (født 18. juli 1981) er en norsk forfatter, tegner og grafisk designer kjent særlig for sine grafisk-litterære verk (se grafisk roman) og tegneserier.

Ida Larmo hadde sin oppvekst på Bjørkelangen i Aurskog-Høland. Hun har en bachelorgrad i visuell kommunikasjon fra Kunsthøgskolen i Oslo. Hun har bodd i Kabelvåg i Lofoten siden 2016. 

Larmo gjorde seg først bemerket profesjonelt da hennes én-ruteserie Spesielt, som hun selv betegnet som «full av sarkasme og mild ondskap» og som fikk fast plass i tegneserieheftet Rutetid fra oppstarten, tok 3. plass i VGs tegneseriekonkurranse i 2009. 

I 2016 tok hun 2. plass i Dagbladets tegneseriekonkurranse med stripeserien Værbitt. Serien gikk som daglig stripe i Dagbladet i et halvt år. Den skildret livet i Lofoten og en sørings skråblikk på «nordlendinger, vær, vind og andre sprell». 

Hun er publisert i Pondus, Lunch og Rocky. Den nær selvbiografiske serien Vrengte bukselommer fikk gjesteplass i VG.

Larmo har illustrert flere barne-/ungdomsbøker, blant annet av Linn T. Sunne, Arne Svingen (bokserien Verdens farligste gjeng), og Timo Parvela (Ella-serien). I 2016 forfattet og illustrerte hun barneboken Putekrigen.

I senere år har Larmo arbeidet med egenforfattet grafisk sakprosa. Den selvbiografiske tegneserien Bow & Arrow: En tegneseriedagbok fra London (2019) er basert på en dagbok hun skrev gjennom ett år som ung student i London. 

I 2022 utga Larmo Rigel: Urettens ekko, et berettende dokumentarisk verk i tegneseriestil om norsk sjøfartshistories største katastrofe, britiske krigsflys senking av skipet Rigel i november 1944 ved Tjøtta sør for Sandnessjøen, da rundt 2500 mennesker – hovedsakelig sovjetiske, polske og serbiske krigsfanger – mistet livet under tysk transportering sørover (se Rigel-katastrofen) . Rigel-boken ble utgitt med støtte blant annet fra Fritt Ord, NBU, NFFO / Det faglitterære fond, Norsk kulturråd, Grafill og Norsk Illustrasjonsfond. Boken vant i 2023 Brageprisen i kategorien Åpen klasse: sakprosa for barn og unge, Kulturdepartementets fagbokpris for barn og ungdom, og Pondus-prisen.

Larmo arbeider kunstnerisk særlig med akvarell, tusj og blyant. Hun skaper gjerne innenfor tegneserie-formatet, men med store friheter.

Bibliografi 
 Kubikk-Ken & Amazon Arne – Stripeserie i Indre Akershus Blad (2000)
 Spesielt!, eget forlag (2010) – Én-ruteserie 
 Jakten på den grønne lua, skrevet av Holger Fangel, Gyldendal (2010) – Illustrasjoner, barnebok 
 Sommervik bok 1–4, skrevet av Linn T. Sunne, Gyldendal (2009–12) – Illustrasjoner, barnebok 
 Ella bok 1–11, skrevet av Timo Parvela, Mangschou (2010–16) – Illustrasjoner, ungdomsfiksjon 
 Vrengte bukselommer, eget forlag (2012) – Selvbiografisk stripeserie 
 Værbitt: En tegneserie om næpskrell i motvind, eget forlag (2017) 
 Markel Meitemark går over (kommune)grensa, skrevet av Rut Teian, Cappelen Damm (2013) – Illustrasjoner, barnebok 
 Verdens farligste gjeng bok 1–3, skrevet av Arne Svingen, Cappelen Damm (2013–17) – Illustrasjoner, barnebøker 
 Putekrigen, Cappelen Damm ()2016 – Tekst og illustrasjoner, barnebok 
 Bow & Arrow: En tegneseriedagbok fra London, Cappelen Damm (2019) 
 På gyngende grunn: En reise med Hurtigruta, skrevet av Ola Bremnes, Kagge Forlag (2019) – Illustrasjoner 
 Rigel: Urettens ekko, Strand forlag (2022) – Grafisk sakprosa / historisk beretning

Referanser

Eksterne lenker 

 Illustratørblogg med bildeeksempler
 Blogg for «Spesielt»
 Forlagsliv.no 2016: Barndommens nattbord: Intervju med Ida Larmo (2016
 Empirix 2018: På tegnebordet: Ida Larmos Bow & Arrow
 Illustrator Ida Larmos egenpresetasjon på cargocollective.com

Norske illustratører
Norske tegneserieskapere
Personer fra Aurskog-Høland kommune